**LIETUVOS RESPUBLIKOS ŽEMĖS ŪKIO MINISTRAS**

**Į S A K Y M A S**

**DĖL LIETUVOS ŽEMĖS ŪKIO IR MAISTO PRODUKTŲ RINKOS INFORMACINĖS SISTEMOS NUOSTATŲ PATVIRTINIMO**

2004 m. balandžio 8 d. Nr. 3D-156

Vilnius

Vadovaudamasis Lietuvos Respublikos žemės ūkio ir kaimo plėtros įstatymo (Žin., 2002, Nr. [72-3009](https://www.e-tar.lt/portal/lt/legalAct/TAR.80CA64E588A1)) 28 ir 29 straipsniais, Lietuvos Respublikos Vyriausybės 2002 m. gruodžio 21 d. nutarimo Nr. 2079 „Dėl įgaliojimų įgyvendinant Lietuvos Respublikos žemės ūkio ir kaimo plėtros įstatymą suteikimo“ (Žin., 2002, Nr. [124-5654](https://www.e-tar.lt/portal/lt/legalAct/TAR.07C6D0EB95AF)) 1.1.5 punktu, Lietuvos Respublikos statistikos įstatymo (Žin., 1999, Nr. 114-3299) 14 straipsniu, siekdamas pasirengti nuosekliai diegti Lietuvos žemės ūkio ir maisto produktų rinkos informacinę sistemą bei atsižvelgdamas į ministerijos kolegijos nutarimą (2004 03 18 posėdžio protokolas Nr. 4PR (1.11)-1):

1. Tvirtinu Lietuvos žemės ūkio ir maisto produktų rinkos informacinės sistemos nuostatus (pridedama).

2. Prašau Lietuvos Respublikos žemės ūkio rūmų teikti VĮ Žemės ūkio informacijos ir kaimo verslo centrui duomenis, renkamus iš žemės ūkio ir maisto produktais mažmeninės prekybos tinkle ir turguose prekiaujančių įmonių ir fizinių asmenų.

3. Pripažįstu netekusiais galios:

3.1. Lietuvos Respublikos žemės ūkio ministro 2001 m. liepos 13 d. įsakymą Nr. 243 „Dėl Lietuvos žemės ūkio ir maisto produktų rinkos informacinės sistemos“;

3.2. Lietuvos Respublikos žemės ūkio ministro 2002 m. rugsėjo 23 d. įsakymą Nr. 363 „Dėl žemės ūkio ministro 2001 m. liepos 13 d. įsakymo Nr. 243,“Dėl Lietuvos žemės ūkio ir maisto produktų rinkos informacinės sistemos nuostatų patvirtinimo“ pakeitimo“.

ŽEMĖS ŪKIO MINISTRAS JERONIMAS KRAUJELIS

PATVIRTINTA

Lietuvos Respublikos žemės ūkio ministro

2004 m. balandžio 8 d. įsakymu Nr. 3D-156

**ŽEMĖS ŪKIO IR MAISTO PRODUKTŲ RINKOS INFORMACINĖS SISTEMOS**

**N U O S T A T A I**

**I. BENDROSIOS NUOSTATOS**

1. Žemės ūkio ir maisto produktų rinkos informacinės sistemos nuostatai (toliau – nuostatai) reglamentuoja Žemės ūkio ir maisto produktų rinkos informacinės sistemos (toliau – ŽŪMPRIS) paskirtį, valdytoją, duomenų tvarkytojus, duomenų teikėjus, informacijos gavėjus, jų funkcijas bei atsakomybę, tvarkomų duomenų grupes, duomenų rinkimo, teikimo, saugojimo ir naudojimo tvarką, finansavimo šaltinius bei duomenų saugumo reikalavimus.

2. ŽŪMPRIS paskirtis:

2.1. įgyvendinti Europos Sąjungos teisės aktų reikalavimus dėl žemės ūkio ir maisto produktų rinkos informacijos rinkimo ir ataskaitų Europos Komisijai rengimo;

2.2. tenkinti vidaus vartotojų – valstybės administravimo, savivaldos, statistikos ir kitų institucijų bei ūkio subjektų žemės ūkio ir maisto produktų rinkos informacijos poreikius.

**II. ŽŪMPRIS VALDYTOJAS IR DUOMENŲ TVARKYTOJAI, TEIKĖJAI, RINKĖJAI BEI GAVĖJAI, JŲ FUNKCIJOS IR ATSAKOMYBĖ**

3. ŽŪMPRIS valdytojas(toliau – valdytojas) – Lietuvos Respublikos žemės ūkio ministerija (adresas: Gedimino pr. 19, LT – 2025 Vilnius, tel. (8 5) 239 10 01, faks. (8 5) 239 12 12, el. paštas zum@zum.lt) vykdo šias funkcijas:

3.1. vadovauja duomenų tvarkytojų veiklai kuriant ir diegiant ŽŪMPRIS bei užtikrinant jos veikimą ir tobulinimą;

3.2. organizuoja arba rengia ir priima ŽŪMPRIS veikimui užtikrinti reikalingus teisės aktus;

3.3. nustato duomenų tvarkytojų funkcijas vykdant ŽŪMPRIS projektavimo, diegimo, veikimo užtikrinimo, techninės priežiūros bei plėtros darbus;

3.4. analizuoja užsienio valstybių darbo patirtį bei gaunamus pasiūlymus dėl ŽŪMPRIS veiklos, juos apibendrina ir priima sprendimus dėl šios sistemos tobulinimo;

3.5. tvirtina ŽŪMPRIS duomenų rinkimo ir apdorojimo metodikas, pirminių duomenų rinkimo anketų formas bei duomenų rinkimo, saugojimo, analizės ir informacijos teikimo jos vartotojams tvarką;

3.6. tvirtina oficialiojo informacinio leidinio struktūrą bei sudaro redakcinę kolegiją;

3.7. vadovaudamasis informacinių sistemų kūrimą reglamentuojančiais teisės aktais, aprobuoja ŽŪMPRIS specifikaciją;

3.8. tvirtina ŽŪMPRIS interneto svetainės struktūrą bei veikimo užtikrinimo tvarką;

3.9. nustato duomenų gavėjus, kuriems viešoji informacija teikiama nemokamai, ir informacijos teikimo įkainius kitiems informacijos gavėjams;

3.10. siekdamas susieti gamybą su mokslo laimėjimais bei efektyviai panaudoti mokslo ir studijų institucijų intelektinį potencialą, pasitelkia Lietuvos žemės ūkio universiteto specialistus mokslo bei taikomiesiems darbams ir tyrimams, susijusiems su ŽŪMPRIS tobulinimu bei plėtra.

4. ŽŪMPRIS duomenų tvarkytojų (toliau – duomenų tvarkytojų)VĮ Žemės ūkio informacijos ir kaimo verslo centro bei VĮ Žemės ūkio ir maisto produktų rinkos reguliavimo agentūros individualiosios bei bendrosios funkcijos:

4.1. VĮ Žemės ūkio informacijos ir kaimo verslo centras (adresas: V. Kudirkos g. 18, 2600 Vilnius, tel. (8 5) 266 06 01, faks. (8 5) 266 06 09, el. paštas info@vic.lt), pagal sutartį su valdytoju bei bendradarbiavimo sutartį su VĮ Žemės ūkio ir maisto produktų rinkos reguliavimo agentūra, įgyvendindamas ES ir Lietuvos Respublikos teisės aktus, vykdo šias individualias funkcijas:

4.1.1. renka, kaupia, saugo, apdoroja bei analizuoja Europos Komisijos nustatytus ir įmonių bei kitų duomenų teikėjų tiekiamus duomenis apie supirktos žaliavinės žemės ūkio produkcijos kiekius ir kainas, pagamintų produktų kiekius bei didmeninės prekybos tinklui tiekiamų produktų kainas, gamybos priemonių kainas vidaus rinkoje bei kitus reikalingus duomenis;

4.1.2. sukauptų duomenų pagrindu rengia valdytojo patvirtintas ataskaitas Europos Komisijai;

4.1.3. sukauptų duomenų pagrindu rengia valdytojo patvirtintas ataskaitas kitoms valdytojo nustatytoms institucijoms;

4.1.4. renka ir kaupia, saugo bei apdoroja aktualius duomenis apie žemės ūkio ir maisto produktų kainas užsienio rinkose;

4.1.5. valdytojo nustatytu periodiškumu rengia ir išleidžia valdytojo patvirtintos struktūros oficialųjį informacinį leidinį;

4.1.6. rengia ir išleidžia metines statistines apžvalgas pagal atskirus sektorius;

4.1.7. analizuoja ir prognozuoja žemės ūkio ir maisto produktų kainas vidaus ir užsienio rinkose;

4.1.8. rengia ir skelbia rinkos analizes bei prognozes laikraščiuose ir kitose informavimo priemonėse;

4.1.9. administruoja ŽŪMPRIS interneto svetainę, palaiko jos techninės bei programinės dalies veikimą, užtikrina modernizavimo bei plėtros procesą įvertinant duomenų teikėjų poreikius bei valdytojo nustatytus reikalavimus;

4.1.10. ŽŪMPRIS interneto svetainės tinklalapiuose skelbia šių nuostatų 4.1.1 bei 4.1.4 punktuose nustatytos sistemos dalies aktualią viešai skelbiamą informaciją;

4.1.11. rengia šių nuostatų 4.1.1 punkte nustatytos ŽŪMPRIS dalies duomenų rinkimo arba teikimo ir apdorojimo metodikų bei duomenų rinkimo arba teikimo anketų formų projektus ir teikia juos valdytojui tvirtinti;

4.1.12. vadovaudamasis informacinių sistemų kūrimą reglamentuojančiais teisės aktais, rengia šių nuostatų 4.1.1 punkte nustatytos ŽŪMPRIS dalies ir interneto svetainės specifikacijas;

4.1.13. rengia ŽŪMPRIS interneto svetainės modernizavimo bei plėtros projektus, koordinuoja tinklalapių tvarkytojų veiklą;

4.1.14. sudaro bendradarbiavimo sutartį su VĮ Lietuvos žemės ūkio ir maisto produktų rinkos reguliavimo agentūra dėl bendradarbiavimo rengiant ŽŪMPRIS duomenų rinkimo ir apdorojimo metodikas, pirminių duomenų rinkimo anketų formas, duomenų rinkimo, saugojimo, analizės, informacijos teikimo jos vartotojams tvarką, rengiant ir tobulinant sistemos specifikaciją, vykdant ŽŪMPRIS projektavimo ir diegimo darbus bei užtikrinant jos veikimą, tobulinimą ir integraciją į Lietuvos informacinę infrastruktūrą;

4.1.15. valdytojo pavedimu teikia Europos Komisijai bei valstybinėms institucijoms valdytojo nustatytas ataskaitas;

4.1.16. VĮ Žemės ūkio informacijos ir kaimo verslo centro centrinėje duomenų bazėje saugo duomenų tvarkytojų sukauptų duomenų rezervines kopijas;

4.1.17. teikia valdytojui pasiūlymus dėl sistemos ir jos veikimą reglamentuojančių teisės aktų tobulinimo;

4.1.18. vykdo kitas valdytojo nurodytas funkcijas, susijusias su šios sistemos veikimo užtikrinimu ir plėtra.

4.2. VĮ Lietuvos žemės ūkio ir maisto produktų rinkos reguliavimo agentūra (adresas: L. Stuokos-Gucevičiaus g. 9, LT–2001 Vilnius, tel. (8 5) 268 50 50, faks. (8 5) 268 50 61, el. paštas info@litfood.lt), pagal sutartį su valdytoju ir bendradarbiavimo sutartį su VĮ Žemės ūkio informacijos ir kaimo verslo centru įgyvendindama ES ir Lietuvos Respublikos teisės aktus, vykdo šias individualias funkcijas:

4.2.1. renka, kaupia, saugo, apdoroja bei analizuoja Europos Komisijos nustatytus duomenis apie intervencinį pirkimą ir pardavimą, privatų saugojimą bei eksporto skatinimo ir paramos schemų taikymą;

4.2.2. valdytojo nustatytu periodiškumu, bendradarbiaudama su VĮ Žemės ūkio informacijos ir kaimo verslo centru, renka ir kaupia, saugo bei apdoroja aktualius duomenis apie žemės ūkio ir maisto produktų kainas užsienio rinkose, taip pat eksporto ir importo kiekius bei kainas;

4.2.3. sukauptų duomenų pagrindu rengia valdytojo patvirtintas ataskaitas Europos Komisijai ir perduoda jas VĮ Žemės ūkio informacijos ir kaimo verslo centrui;

4.2.4. sukauptų duomenų pagrindu rengia valdytojo patvirtintas ataskaitas kitiems duomenų gavėjams ir teikia jas valdytojo nurodytoms bei kitoms institucijoms;

4.2.5. ŽŪMPRIS interneto svetainės tinklalapiuose skelbia šių nuostatų 4.2.1 punkte nustatytos sistemos dalies aktualią viešai skelbiamą informaciją;

4.2.6. rengia šių nuostatų 4.2.1 punkte nustatytos ŽŪMPRIS dalies duomenų rinkimo arba teikimo ir apdorojimo metodikų bei duomenų rinkimo arba teikimo anketų formų projektus;

4.2.7. vadovaudamasis informacinių sistemų kūrimą reglamentuojančiais teisės aktais, rengia šių nuostatų 4.2.1 punkte nustatytos ŽŪMPRIS dalies specifikaciją;

4.2.8. sukauptus duomenis rezerviniam saugojimui perduoda į VĮ Žemės ūkio informacijos ir kaimo verslo centro centrinę duomenų bazę;

4.3. duomenų tvarkytojai taip pat vykdo šias bendrąsias funkcijas:

4.3.1. parenka, adaptuoja, projektuoja ir diegia nustatytos ŽŪMPRIS dalies technologinę programinę įrangą bei užtikrina jos veikimą, techninę priežiūrą ir tobulinimą;

4.3.2. tvarko renkamų duomenų gavimo ir kitoms institucijoms perduodamų duomenų arba informacijos teikimo apskaitą;

4.3.3. užtikrina ir atsako už renkamų duomenų patikimumą ir informacijos apdorojimą pagal patvirtintų metodikų reikalavimus*;*

4.3.4. užtikrina surinktų duomenų konfidencialumą, apsaugą nuo nesankcionuoto naudojimo, pakeitimo ar sunaikinimo;

4.3.5. sukauptais duomenimis ir informacija keičiasi tarpusavyje, su užsienio šalių rinkos informacijos mainų programose dalyvaujančiomis institucijomis bei pagal rašytines sutartis su kitomis rinkos informacines sistemas tvarkančiomis institucijomis;

4.3.6. jei reikia, sudaro rašytines sutartis su duomenų teikėjais ir gavėjais dėl duomenų teikimo ir informacijos gavimo;

4.3.7. teikia valdytojui siūlymus dėl ŽŪMPRIS tobulinimo;

4.3.8. atlieka kitus valdytojo pavestus darbus, susijusius su ŽŪMPRIS kūrimu ir tobulinimu.

5. ŽŪMPRIS duomenų teikėjai (toliau – duomenų teikėjai) yra Lietuvos Respublikos bei užsienio valstybių fiziniai ir juridiniai asmenys bei žemdirbių visuomeninės organizacijos:

5.1. žaliavinę žemės ūkio produkciją superkančios ir perdirbančios bei didmeninės prekybos įmonės pagal žodines arba rašytines sutartis Europos Komisijos ir valdytojo nustatytus duomenis elektroninėse laikmenose arba elektroninio ryšio priemonėmis teikia VĮ Žemės ūkio informacijos ir kaimo verslo centrui;

5.2. Muitinės departamentas prie Lietuvos Respublikos finansų ministerijos duomenis apie žemės ūkio ir maisto produktų eksportą bei importą (kiekius ir kainas) pagal rašytines sutartis teikia Lietuvos Respublikos žemės ūkio ministerijai;

5.3. tarptautinėje pasikeitimo rinkos duomenimis (IMDE) ir kitose rinkos informacijos mainų programose dalyvaujančios institucijos arba pagal rašytines sutartis kitos institucijos informaciją teikia šiose mainų programose dalyvaujantiems arba sutartis pasirašiusiems duomenų tvarkytojams.

6. ŽŪMPRIS duomenų gavėjai yra Lietuvos Respublikos ir užsienio valstybių juridiniai asmenys, kuriems valdytojo pavedimu pagal teisės aktų reikalavimus teikiama ŽŪMPRIS viešoji arba viešai neskelbtina (konfidenciali) informacija, taip pat kiti fiziniai ir juridiniai asmenys, kuriems valdytojo nustatyta tvarka teikiama viešoji informacija.

**III. ŽŪMPRIS TVARKOMI DUOMENYS**

7. Informacinėje sistemoje tvarkomi šie duomenys apie vidaus rinką:

7.1. teritorija (miestas, rajonas, apskritis), kurioje renkami duomenys apie kainas ir kiekius;

7.2. duomenų teikėjas (pavadinimas, adresas);

7.3. duomenų pateikimo data;

7.4. duomenys apie žemės ūkio ir maisto produktus:

7.4.1. mėsa ir mėsos produktai:

7.4.1.1. gyvų galvijų, kiaulių, arklių bei kitų gyvulių kainas;

7.4.1.2. paskerstų galvijų, kiaulių ir avių kiekis bei kaina pagal klases ir kategorijas;

7.4.1.3. perdirbtos mėsos kiekis;

7.4.1.4. galvijienos, kiaulienos ir avienos pardavimo kiekiai ir didmeninės kainos pagal klases bei kategorijas;

7.4.1.5. sandėliuose esančių mėsos produktų kiekis;

7.4.1.6. kiaulienos ir jautienos valgomų subproduktų pardavimo didmeninės kainos;

7.4.1.7. laukinių žvėrių mėsos supirkimo kiekis ir kainos;

7.4.1.8. mėsos ir jos produktų mažmeninės kainos parduotuvėse;

7.4.1.9. mėsos ir jos produktų mažmeninės kainos turguose;

7.4.1.10. mėsos ir jos produktų eksporto bei importo kiekiai ir kainos;

7.4.2. pienas ir pieno produktai:

7.4.2.1. supirkto pieno kiekiai ir kainos pagal rūšis;

7.4.2.2. pagamintų pieno produktų kiekiai;

7.4.2.3. sandėliuose esančių pieno produktų kiekiai;

7.4.2.4. pieno ir pieno produktų pardavimo kiekiai ir didmeninės kainos;

7.4.2.5. pieno ir pieno produktų mažmeninės kainos parduotuvėse;

7.4.2.6. pieno ir pieno produktų mažmeninės kainos turguose;

7.4.2.7. pieno ir pieno produktų eksporto bei importo kiekiai ir kainos;

7.4.2.8. melžiamų karvių kainos;

7.4.3. paukštiena ir kiaušiniai:

7.4.3.1. paskerstų paukščių kiekiai;

7.4.3.2. paukštienos pardavimo kiekiai ir didmeninės kainos;

7.4.3.3. kiaušinių pardavimo kiekiai ir didmeninės kainos;

7.4.3.4. paukštienos mažmeninės kainos parduotuvėse;

7.4.3.5. kiaušinių mažmeninės kainos parduotuvėse;

7.4.3.6. paukštienos mažmeninės kainos turguose;

7.4.3.7. kiaušinių mažmeninės kainos turguose;

7.4.3.8. paukštienos eksporto bei importo kiekiai ir kainos;

7.4.3.9. kiaušinių eksporto bei importo kiekiai ir kainos;

7.4.4. bulvės, vaisiai ir daržovės:

7.4.4.1. bulvių, vaisių ir daržovių supirkimo kiekiai ir kainos;

7.4.4.2. bulvių, vaisių ir daržovių pardavimo kiekiai ir didmeninės kainos;

7.4.4.3. perdirbtų bulvių, vaisių ir daržovių pardavimo kiekiai ir didmeninės kainos;

7.4.4.4. gauti derliai, augintojų sandėliuose laikomi produkcijos kiekiai, pardavimo kainos;

7.4.4.5. bulvių, vaisių ir daržovių mažmeninės kainos parduotuvėse;

7.4.4.6. bulvių, vaisių ir daržovių mažmeninės kainos turguose;

7.4.4.7. bulvių, vaisių ir daržovių eksporto bei importo kiekiai ir kainos;

7.4.5. grūdai ir jų produktai:

7.4.5.1. supirktų į intervencinius sandėlius grūdų kiekiai ir kainos pagal klases;

7.4.5.2. grūdų pardavimo iš intervencinių sandėlių kiekiai ir kainos pagal klases;

7.4.5.3. priimtų saugojimui pašarinių ir maistinių grūdų kiekiai pagal klases;

7.4.5.4. komercinėms bei technologinėms įmonių reikmėms supirktų grūdų kiekiai ir kainos pagal klases;

7.4.5.5. perdirbtų grūdų kiekiai;

7.4.5.6. pagamintų grūdų produktų kiekiai;

7.4.5.7. grūdų ir jų produktų pardavimo įmonėse kiekiai ir kainos;

7.4.5.8. gauti derliai, augintojų sandėliuose laikomi grūdų kiekiai, pardavimo kainos;

7.4.5.9. grūdų ir jų produktų mažmeninės kainos turguose;

7.4.5.10. miltų ir jų produktų mažmeninės kainos parduotuvėse;

7.4.5.11. grūdų ir jų produktų eksporto bei importo kiekiai ir kainos;

7.4.6. aliejinės kultūros ir aliejus:

7.4.6.1. supirktų aliejinių sėklų kiekiai ir kainos;

7.4.6.2. perdirbtų aliejinių sėklų kiekiai;

7.4.6.3. aliejaus pardavimo kiekiai ir didmeninės kainos;

7.4.6.4. aliejaus mažmeninės kainos parduotuvėse;

7.4.6.5. aliejinių sėklų ir aliejaus importo bei eksporto kiekiai ir kainos;

7.4.7. žuvys ir žuvų produktai:

7.4.7.1. žuvų supirkimo kiekiai ir kainos;

7.4.7.2. žuvų ir žuvų produktų pardavimo kiekiai ir didmeninės kainos;

7.4.7.3. žuvų ir žuvų produktų mažmeninės kainos parduotuvėse;

7.4.7.4. žuvų ir žuvų produktų importo bei eksporto kiekiai ir kainos;

7.4.8. cukrus:

7.4.8.1. pagaminto cukraus kiekiai ir didmeninės kainos;

7.4.8.2. mažmeninės cukraus kainos parduotuvėse;

7.4.8.3. mažmeninės cukraus kainos turguose;

7.4.8.4. cukraus importo bei eksporto kiekiai ir kainos;

7.5. žemės ūkio technikos kainos;

7.6. javų, bulvių, daržovių ir kitų kultūrų sėklų bei vaismedžių, vaiskrūmių ir uogynų sodinukų kainos;

7.7. trąšų, herbicidų ir pesticidų kainos;

7.8. žemės ūkio paslaugų kainos;

7.9. žemės sklypų kainos;

7.10. pagal poreikį kiti valdytojo nustatyti duomenys.

8. Informacinėje sistemoje tvarkomi šie duomenys apie užsienio rinkas:

8.1. valstybės, apie kurios rinką gaunama informacija, pavadinimas;

8.2. duomenys apie žemės ūkio ir maisto produktus:

8.2.1. mėsa ir žuvys:

8.2.1.1. galvijų ir avių supirkimo kainos ES ir kitose valstybėse;

8.2.1.2. galvijienos ir avienos pardavimo didmeninės kainos ES ir kitose valstybėse;

8.2.1.3. galvijų ir galvijienos eksporto subsidijos ES valstybėse;

8.2.1.4. kiaulių supirkimo kainos ES ir kitose valstybėse;

8.2.1.5. kiaulienos pardavimo didmeninės kainos ES ir kitose valstybėse;

8.2.1.6. žuvų ir žuvų produktų kainos ES ir kitose valstybėse;

8.2.2. pienas:

8.2.2.1. pieno produktų eksporto subsidijos ES valstybėse;

8.2.2.2. pieno produktų importo muitai bei kvotos ES valstybėse;

8.2.2.3. sviesto ir lieso pieno miltų kiekiai ES intervenciniuose sandėliuose;

8.2.2.4. pieno produktų kainos ES ir kitose valstybėse;

8.2.3. paukštiena ir kiaušiniai:

8.2.3.1. paukščių supirkimo kainos ES ir kitose valstybėse;

8.2.3.2. paukštienos kainos ES ir kitose valstybėse;

8.2.3.3. kiaušinių kainos ES ir kitose valstybėse;

8.2.3.4. paukščių ir paukštienos eksporto subsidijos ES valstybėse;

8.2.4. bulvių, vaisių ir daržovių kainos ES ir kitose valstybėse;

8.2.5. grūdai:

8.2.5.1. grūdų ir grūdų produktų supirkimo kainos ES ir kitose valstybėse;

8.2.5.2. grūdų ir grūdų produktų importo mokesčiai ES valstybėse;

8.2.5.3. grūdų ir grūdų produktų eksporto subsidijos ES valstybėse;

8.2.6. aliejinių kultūrų sėklų ir aliejaus kainos ES ir kitose valstybėse;

8.2.7. cukraus kainos ES ir kitose valstybėse;

8.3. žemės ūkio technikos kainos ES ir kitose valstybėse;

8.4. javų, bulvių, daržovių ir kitų kultūrų sėklų bei vaismedžių, vaiskrūmių ir uogynų sodinukų kainos ES ir kitose valstybėse;

8.5. trąšų, herbicidų ir pesticidų kainos ES ir kitose valstybėse;

8.6. pagal poreikį kiti valdytojo nustatyti duomenys.

9. Naudojami klasifikatoriai ir registrai:

9.1. žemės ūkio ir maisto produktams klasifikuoti – Produktų, gaminių ir paslaugų klasifikatorius bei Kombinuotoji nomenklatūra;

9.2. Lietuvos teritorinių vienetų pavadinimams identifikuoti – Lietuvos Respublikos teritorijos administracinių vienetų, gyvenamųjų vietovių ir gatvių valstybės registras;

9.3. užsienio valstybių pavadinimams identifikuoti – Pasaulio šalių ir teritorijų registras.

**IV. ŽŪMPRIS DUOMENŲ RINKIMO, INFORMACIJOS TEIKIMO IR NAUDOJIMO TVARKA**

10. Šių nuostatų 5.1–5.3 punktuose nurodyti duomenų teikėjai pateikia (arba iš jų surenkami) šiuos pirminius duomenis:

10.1. žaliavinę žemės ūkio produkciją superkančios ir perdirbančios įmonės – šių nuostatų 7.4.1.1–7.4.1.7, 7.4.2.1–7.4.2.4, 7.4.3.1–7.4.3.3, 7.4.4.1–7.4.4.4, 7.4.5.1–7.4.5.8, 7.4.6.1–7.4.6.3, 7.4.7.1–7.4.7.2, ir 7.4.8.1 punktuose nurodytus duomenis;

10.2. didmeninės prekybos įmonės – šių nuostatų 7.4.1.3–7.4.1.5, 7.4.2.3–7.4.2.4, 7.4.3.2–7.4.3.3, 7.4.4.2–7.4.4.3, 7.4.6.3 ir 7.4.7.2 punktuose nurodytus duomenis;

10.3. mažmeninės prekybos centrai – šių nuostatų 7.4.1.8, 7.4.2.5, 7.4.3.4–7.4.3.5, 7.4.4.5, 7.4.5.10, 7.4.6.4, 7.4.7.3 ir 7.4.8.2 punktuose nurodytus duomenis;

10.4. turgavietėse apklausos būdu surenkami šių nuostatų 7.4.1.9, 7.4.2.6, 7.4.3.6–7.4.3.7, 7.4.4.6, 7.4.5.9 ir 7.4.8.3 punktuose nurodyti duomenys;

10.5. Muitinės departamentas prie Lietuvos Respublikos finansų ministerijos pateikia šių nuostatų 7.4.1.10, 7.4.2.7, 7.4.3.8–7.4.3.9, 7.4.4.7, 7.4.5.11, 7.4.6.5, 7.4.7.4 ir 7.4.8.4 punktuose nurodytus duomenis;

10.6. kitos Lietuvos ir užsienio šalių rinkos informacijos mainų programose dalyvaujančios institucijos pateikia 8.2.1–8.2.7 ir 8.3–8.6 punktuose nurodytus duomenis;

10.7. jei reikia, kitos institucijos bei ūkio subjektai teikia arba iš jų renkami šių nuostatų 7.4.2.8, 7.5–7.10 punktuose nurodyti duomenys.

11. Duomenų teikėjai renkamus pirminius duomenis pateikia įrašytus valdytojo patvirtintose popierinėse arba elektroninėse anketose arba šie duomenys į minėtas anketas įrašomi apklausos metu.

12. ŽŪMPRIS duomenų tvarkytojai visus sukauptus duomenis saugo elektroninėse laikmenose.

13. ŽŪMPRIS tvarkoma informacija yra:

13.1. viešoji informacija, kurią jos gavėjai gali naudoti be apribojimų;

13.2. viešai neskelbtina (konfidenciali) informacija, kuri gali būti naudojama tik teisės aktų nustatyta tvarka.

14. Viešajai informacijai priskiriami šių nuostatų 7.1 ir 7.3–8.3 punktuose nurodyti duomenys ir jos gavėjams informacija pateikiama:

14.1. spausdintiniuose leidiniuose bei duomenų tvarkytojų interneto tinklalapiuose;

14.2. atspausdinta arba elektroniniu paštu, pagal duomenų tvarkytojo ir suinteresuoto duomenų gavėjo susitarimą, kuriame, atsižvelgiant į duomenų tvarkytojo galimybes ir duomenų gavėjo pageidavimus, numatomas teikiamos informacijos kiekis, terminai bei kiti su šios informacijos teikimu susiję aspektai.

15. Viešai neskelbtinai informacijai priskiriami šių nuostatų 7.2 punkte nurodyti duomenys.

16. ŽŪMPRIS duomenys renkami, kaupiami, saugomi ir apdorojami bei informacija jos gavėjams teikiama Lietuvos Respublikoje galiojančių teisės aktų nustatyta tvarka.

17. Valdytojo nustatytoms institucijoms informacija teikiama nemokamai, o kitoms – pagal valdytojo patvirtintus įkainius.

**V. ŽŪMPRIS NAUDOJAMI KITŲ INFORMACINIŲ SISTEMŲ DUOMENYS**

18. ŽŪMPRIS gali būti naudojami šių informacinių sistemų duomenys:

18.1. Integruotos administravimo ir kontrolės sistemos, įskaitant Žemės ūkio ir kaimo verslo ir Gyvulių registrus bei Žemės sklypų tapatybės nustatymo sistemą;

18.2. Ūkių apskaitos duomenų tinklo.

19. Jei reikia, valdytojo nustatyta tvarka gali būti naudojami ir kitų informacinių sistemų, registrų arba duomenų bazių duomenys.

**VI. ŽŪMPRIS FINANSAVIMAS**

20. ŽŪMPRIS finansuojama:

20.1. Lietuvos Respublikos biudžeto lėšomis;

20.2. už teikiamas paslaugas gaunamomis lėšomis;

20.3. iš kitų šaltinių gaunamomis lėšomis.

21. Biudžetinį finansavimą užtikrina valdytojas.

**VII. ŽŪMPRIS DUOMENŲ APSAUGA**

22. ŽŪMPRIS duomenų apsauga užtikrinama organizacinėmis, techninėmis, technologinėmis, metodinėmis bei kitomis priemonėmis ir turi atitikti Bendruosius duomenų saugos reikalavimus, patvirtintus Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. [83-2075](https://www.e-tar.lt/portal/lt/legalAct/TAR.69A782236F58); 2003, Nr. 2-45).

\_\_\_\_\_\_\_\_\_\_\_\_\_\_